AIT คาดผลงานครึ่งปีหลังโต หลังตุน Backlog กว่า 7 พันลบ.-ลุ้นชนะประมูลงาน 1.13 พันลบ.
นายศิริพงษ์ อุ่นทรพันธุ์ ประธานคณะกรรมการบริหารและกรรมก …
1 ก.ย. 2563

นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT เปิดเผยว่า บริษัทฯ คาดผลการดำเนินงานในครึ่งปีหลังนี้จะเติบโตดีกว่าครึ่งปีแรก ที่มีรายได้ 2,419 ล้านบาท เนื่องจากปัจจุบันมีงานในมือ (Backlog) อยู่ทั้งสิ้น 7,160 ล้านบาท คาดว่าจะสามารถทยอยรับรู้รายได้เข้ามาอีก 3,500 ล้านบาท ซึ่งจะสนับสนุนให้รายได้ปีนี้เป็นตามเป้าหมายที่ 6,000 ล้านบาท
แต่อย่างไรก็ตามหากเทียบกับปี 62 รายได้จะปรับตัวลง จากปีก่อนที่มีรายได้อยู่ที่ 7,077 ล้านบาท หลังบริษัทฯ ได้รับผลกระทบจากการแพร่ระบาดของโรคโควิด-19
โดยลูกค้ามีการปรับเปลี่ยนการทำงาน ส่งผลให้การส่งมอบ หรือตรวจรับงาน รับอุปกรณ์ รวมถึงงานโครงการมีความล่าช้าออกไป ทำให้กระทบกับการรับรู้รายได้ในไตรมาส 2/63
“เรามองว่าในไตรมาส 3/63 จะปรับตัวดีขึ้นกว่าครึ่งปีแรกและช่วงเดียวกันของปีก่อน เนื่องด้วยจะมีการรับรู้รายได้จากการส่งมอบงานโครงการเข้ามาในไตรมาสนี้ค่อนข้างมาก รวมถึงในไตรมาส 4/63 ก็น่าจะเติบโตต่อเนื่อง ซึ่งจะทำให้ผลการดำเนินงานครึ่งปีหลังนี้เติบโตกว่าครึ่งปีแรกได้” นายศิริพงษ์ กล่าว
ทั้งนี้ ปัจจุบันบริษัทฯ ก็อยู่ระหว่างรอผลประมูลงานใหม่ มูลค่ารวม 1,130 ล้านบาท แบ่งเป็นงาน Government/State Enterprise มูลค่า 800 ล้านบาท, Service Provider มูลค่า 215 ล้านบาท, Finance/Banking/Insurance มูลค่า 70 ล้านบาท และ Private Sector มูลค่า 45 ล้านบาท โดยคาดหวังจะได้รับงานเข้ามาราว 70% ของมูลค่างานทั้งหมด นอกจากนี้ก็อยู่ระหว่างรอเข้าประมูลงานใหม่ ทั้งภาครัฐและเอกชนอย่างต่อเนื่อง มูลค่ารวม 9,600 ล้านบาท